القمر بوبا
شرح لبعض مفردات الأغنية

الصغيرونة الما كبير
الرِقيبة (العنق) قزازة (قارورة) عصير
العُيون مِتل الفناجيل (جمع فنجان)
ما بتحِش قشّ (أي حشائش) التناقير (نوع من الحشائش ينمو في اطراف ضفاف النيل)
ما بتشيل جردل (وعاء لنقل الماء وماشابهه) على الزير (جرة المياه)
الزراق (ثوب خشن ازرق اللون ترتدبه نساء السودان) فوقها تقول حرير
شتتي الشبّال (الشبال رقصة بتحريك الشعر المجندل) يا أم ضمير (ذات الخصر الضيق)
خلِّي قُلوب الصِبيان تطير
إنتي ريحتِك دمور فرير (عطر فلير دي مور الفرنسي)
و لا بِت السودان أصيل (بنت السودان ماركة لعطر سوداني الصنع)
القمر بوبا عليك تقيل
الجزيرة أم بحراً حِمى
فيكِ روحي وحُبِّي النما
ما بسيبها إن بقت في السما
ما بخلِّي الناس تظلُمها
روحي في دربِك سايمها
يا غِرِقت.. يا جيت حازِمها
القمر بوبا عليك تقيل
القِديمها قِديم (تصغير قدم) الحمام
الوزيزين (كتكوت الوز) في موجو (موج المياه) عام
ياما رايقة قليلة كلام
وا حلاتها تقول السلام
القمر بوبا عليك تقيل
الديوان (المجلس) الديمة مقشوش (نظيف)
بالزهور والورد معروش
بالحرير الأصلي مفروش
ريحتو مايقوما (نوع من العطور) بلا رِتوش
كان دوا (دواء أي عطر) أصلو ماهو مغشوش
كتِّروا الزاد مِنو في الحوش (حرم المنزل)
القمر بوبا عليك تقيل..
بحر الدميرة (الفيضان النيلي) العبّ (إمتلأ) ونزل
مرّ يسقي الفُل والنَخَل
في موجو عام (من العوم السباحة) وزين أو قدَّل (اختال)
ياني (ها أنا) أنا البيك عقلي إتشغل
بِعتَ روحي عشان ليك أصل
و إنتَ أبعد لي من زُحل (كوكب سماوي)
القمر بوبا عليك تقيل...
الغزال الفوق (الذي في أعالي) في السَلَم (غابة من أشجار السلم)
المحبة تزيد الألم
كُل يوم أصبح لي في هم
السيسبان (شجر الصفصاف) عودِك (من العود والمقصود هنا القامة أو القوام) منظم
شمعدان نَفَسِك يام خَتَم
البُرتُكان (برتقال) نَهدِك (الثدي) مدردم (ممتليء)
القمر بوبا عليك تقيل
المَبَارك شيخ الظَهَر (الظهر أو الزار نوع من الطقوس الروحانية لطرد الأرواح الشريرة)
العليك ساسَقتَ (غدوت غدوا ورحت رواحا) وفَتَر (من الفتور أي التعب)!
كُلِّي جنيت ولا دَستَر (دستور لفظ نداء يُقال عند مخاطبة جن الزار)
واي ! (ويحي !) أنا المرضان (المريض) مكنتر (من الكرنتينة وهي الحجر الصحي أي المحتجز في الحجر الصحي)
جابوا لي حكيم (طبيب) خير وشَر (أي طبيب صحيح أو طبيب زائف)
قالي يا زول مَرَضَك كُتُر
سببك أم شلوخاً (الشلوخ نوع من الوشم باحداث ندوب في جلد الوجه لتزيينه) خُدُر (خضر والمقصود البشرة السمراء)
القمر بوبا عليك تقيل..
الصغيرونة أم الجنا (الطفل)
يا كريم ربي تسلمها
تبعِد الشر من حلتها (الحلة وهي الحي السكني أو القرية)
جنّة للأم الولدتها
الفي جبل عرفات (جبل عرفات اجد الشسعائر الإسلامية في الحجاز) وضعتها
تسلم البَطُن الجابتها (التي انجبتها والمقصود بالبطن هنا هو الرحم)
دي تِرباية (تربية) حبوبتها (جدتها)
التميرة (التمر) الفي سبيطتها (السبيطة أي السباط وهو الجزء من فرع النبات الممتليء بالثمار)
الصفار صابغ خُدرتها (الخضرة وهي سمرة لون البشرة والصفار هو اللون الأصفر)
معذورة (لها العذر) أمها كان دستها (أخبئتها)
وا هلاكي! (وقوعي في الهلاك) الناس شافتها (لو الناس رأت جمالها)
معذباني أنا ود (ولد) حلتها
القمر بوبا عليك تقيل
الدفيفيق (التمر الصغير غير الناضج) الدابو (لا يزال) نيّ
البسيمتو (بسمته) تكويني كيّ
أهلو ضنّو (الضن هو الإمساك والحرمان والبخل) عليهو وعليّ
حبّك النساني (أنساني) والديّ
ما بخليه إن بقيت حيّ
يا قِصيبة (تصغير قصب) السُكر النيّ
نهدِك (النهد وهو الثدي) الما رضّع جِنَيّ (وليد)
ووب ! (ويح أمك) على أمك وووبين عليّ (ويحي مرتان)
القمر بوبا عليك تقيل
أضغط للاستماع إلى الأغنية في تسجيل قديم لوردي في الإذاعة السودانية
أضغط للاستماع إلى الأغنية في تسجيل حديث لوردي مع النص والكورال
أضغط للاستماع إلى أغنية مروي لكابلي المتضمنة للقمر بوبا
أضغط للاستماع إلى أغنية زنوبة المتضمنة للقمر بوبا
أضغط للاستماع إلى الأغنية بأداء المطرب الاثيوبي حافظ ونظيره التشادي كوز رونقا